title: Estallada
text: Una estallada (u estallata en as parlas no sonorizaderas) u estallo ye un grupo chicorrón d'animals que forman rabanyo, deseparato voluntariament u accidental de a resta de l'agrupación en a que normalment fan parte.
  
  En aragonés existe o verbo «estallar» ta referir-se a l'acto de deseparar os animals de ganau en grupos, a sobén castellanizau a «estajar». Isto fa pensar que a etimolochía de a parola sía o verbo «tallar» más o prefixo «des-» (que por evolución popular s'habría transformato a «es-») como normalment l'atribuyen as fuents filolochicas.
  
  Manimenos, o lexico zaragozano de Siesso de Bolea (primer tercio d'o sieglo XVIII) reculle una accepción d'«estallar» que s'aplica a l'alcuerdo de precios d'entre os comerciants, en latín <STABULARE, a mesma radiz de a que dimana os cultismos modernos «estabular» y «estabulario» que s'emplega en as sciencias de laboratorio. Tot isto fa pensar si no, como en o caso d'os mesmos estallos que se fa servir ta deseparar a os animals, no viene tamién iste estallar d'«stabulāre» y, por tanto, «estallo» por evolución d'«stabūlu» (que significa estallo, como edificio, por simple metonimia) y no pas d'un hipotetico «des-tallo».
  
  Dovinallas
  
  En un corralet escuro i ha un estallo' crabas royas. N'entra una negra y as en saca todas.
  
  Respuesta: O «corralet escuro» ye o fogaril, as «crabas royas» son as brasas d'o calivo, y a «craba negra» ye a espala (renegrita por o fullín).
  
  Referencias
  
  Ganadería
  Substantivos colectivos
  Agrupacions d'animals